CELEX: 32015R0585
Language: sl
Date: 2014-12-18 00:00:00
Title: Delegirana uredba Komisije (EU) 2015/585 z dne 18. decembra 2014 o dopolnitvi Uredbe (EU) št. 575/2013 Evropskega parlamenta in Sveta v zvezi z regulativnimi tehničnimi standardi za določitev obdobij kritja za tveganje  Besedilo velja za EGP

15.4.2015   
            
            
               SL
            
            
               Uradni list Evropske unije
            
            
               L 98/1
            
         DELEGIRANA UREDBA KOMISIJE (EU) 2015/585
   z dne 18. decembra 2014
   o dopolnitvi Uredbe (EU) št. 575/2013 Evropskega parlamenta in Sveta v zvezi z regulativnimi tehničnimi standardi za določitev obdobij kritja za tveganje
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (1) in zlasti četrtega pododstavka člena 304(5) Uredbe,
   ob upoštevanju naslednjega:
   
               (1)
            
            
               Okvir za izračun obdobij kritja za tveganje, ki se uporabljajo pri izračunu kapitalskih zahtev klirinških članov za izpostavljenosti do njihovih strank, bi moral biti primeren tako za institucije, ki uporabljajo metodo notranjih modelov, kot tudi za tiste, ki uporabljajo standardizirane metode. Da bi bil pristop skladen z bonitetnimi zahtevami, bi moral odražati tudi spremembe tržnih pogojev, hkrati pa ne bi smel povzročiti pretirane operativne obremenitve za navedene institucije.
            
         
               (2)
            
            
               Čeprav opredelitev obdobij unovčenja, ki jo uporabljajo centralne nasprotne stranke, ni povsem enaka opredelitvi obdobij kritja za tveganje, ki jo uporabljajo klirinški člani za namene izračunavanja kapitalskih zahtev za izpostavljenosti do svojih strank, sta si opredelitvi vsebinsko kljub temu zelo podobni. Obdobja unovčenja dejansko odražajo spremembe tržnih pogojev in upoštevajo obdobja predčasnega prenehanja pogodb in poslov. Ocene obdobij unovčenja, opravljene s strani centralne nasprotne stranke, bi bilo zato pri izračunavanju kapitalskih zahtev klirinških članov za izpostavljenosti do njihovih strank treba uporabljati kot približek za obdobja kritja za tveganje.
            
         
               (3)
            
            
               Uporaba obdobij unovčenja bi zagotovila tudi celovito obravnavo vseh vrst produktov in poslov iz člena 301(1) Uredbe (EU) št. 575/2013, za katere centralne nasprotne stranke opravijo kliring, dodatna korist pa bi bila v tem, da te delegirane uredbe ne bilo treba posodabljati vsakič, ko bi centralna nasprotna stranka začela opravljati kliring za novo vrsto produkta ali posla.
            
         
               (4)
            
            
               Obdobja unovčenja, ki jih razkrijejo centralne nasprotne stranke, za razliko od obdobij kritja za tveganje včasih vključujejo dodatna obdobja, ki omogočajo novacijo pozicij na klirinškega člana, ki ni neplačnik. Ker so ta dodatna obdobja specifična za obdobja unovčenja in ne odražajo morebitnih razlik v tveganjih, ki so jim izpostavljeni klirinški člani, jih ni treba dodati obdobjem kritja za tveganje, ki jih institucije lahko uporabijo pri izračunu kapitalskih zahtev za svoje izpostavljenosti do stranke, kadar nastopajo v vlogi klirinških članov.
            
         
               (5)
            
            
               Zaradi zagotovitve, da so take ocene predmet nadzorniške odobritve, bi bilo treba kot približke za obdobja kritja za tveganje pri izračunu kapitalskih zahtev klirinških članov za izpostavljenosti do njihovih strank uporabljati samo obdobja unovčenja, ki jih ocenijo kvalificirane centralne nasprotne stranke, kot so opredeljene v točki 88 člena 4(1) Uredbe (EU) št. 575/2013.
            
         
               (6)
            
            
               Ker je namen obdobja kritja za tveganje zajeti spremembe tržne vrednosti niza pobotov poslov v času od zadnje izmenjave zavarovanja s premoženjem, ki krije zadevni niz pobotov z nasprotno stranko, ki je neplačnik, do trenutka, ko so posli zaključeni in je nastalo tržno tveganje ponovno zavarovano, in ker so trgi na določene koledarske dni lahko zaprti, bi morala biti obdobja kritja za tveganje izražena v delovnih dneh. Tako bo zagotovljeno, da bodo kapitalske zahteve za zadevne posle v celoti odražale tveganja, ki jim je institucija izpostavljena med obdobjem kritja za tveganje. Zato je primerno, da se kot najkrajše obdobje kritja za tveganje, ki se bo uporabljalo za namene člena 304(3) Uredbe (EU) št. 575/2013, določi obdobje petih delovnih dni, kar je več od najkrajšega obdobja, določenega v navedenem členu (pet dni). Najkrajše obdobje kritja za tveganje bi bilo tako tudi v skladu z določbami iz oddelka 6 poglavja 6 naslova II dela 3 Uredbe (EU) št. 575/2013, ki določa zahteve za uporabo metode notranjih modelov.
            
         
               (7)
            
            
               V skladu s členom 304(3) in (4) Uredbe (EU) št. 575/2013 se krajša obdobja kritja za tveganje, ki jih institucije lahko uporabijo pri izračunu kapitalskih zahtev za svoje izpostavljenosti do stranke, uporabljajo le, kadar institucije nastopajo v vlogi klirinških članov. Zato se pravila o obdobjih kritja za tveganje, ki jih institucije lahko uporabijo v skladu z navedenimi določbami, ne uporabljajo, kadar institucije izračunavajo kapitalske zahteve za izpostavljenosti do stranke, vendar za navedene izpostavljenosti ne nastopajo v vlogi klirinških članov. To velja ne glede na to, ali navedene institucije uporabljajo metodo notranjih modelov ali ne, in ne glede na to, ali je bil za zadevne izpostavljenosti do strank opravljen centralni kliring ali ne.
            
         
               (8)
            
            
               Ta uredba temelji na osnutkih regulativnih tehničnih standardov, ki jih je Komisiji predložil Evropski bančni organ.
            
         
               (9)
            
            
               Evropski bančni organ je opravil javna posvetovanja o osnutkih regulativnih tehničnih standardov, na katerih temelji ta uredba, analiziral morebitne povezane stroške in koristi ter zaprosil za mnenje interesno skupino za bančništvo, ustanovljeno v skladu s členom 37 Uredbe (EU) št. 1093/2010 Evropskega parlamenta in Sveta (2) –
            
         SPREJELA NASLEDNJO UREDBO:
   Člen 1
   1.   Obdobja kritja za tveganje niza pobotov, ki jih institucije lahko uporabijo za namene člena 304(3) in (4) Uredbe (EU) št. 575/2013, se določijo v skladu z odstavkoma 2 in 3 tega člena.
   2.   Kadar zadevni niz pobotov vključuje posle, za katere je bil opravljen kliring prek kvalificirane centralne nasprotne stranke, kot je opredeljena v točki 88 člena 4(1) Uredbe (EU) št. 575/2013, je obdobje kritja za tveganje, ki ga lahko uporabljajo institucije, tisto, ki je daljše od naslednjih dveh:
   
               (a)
            
            
               pet delovnih dni;
            
         
               (b)
            
            
               najdaljše obdobje unovčenja pogodb ali poslov, vključenih v niz pobotov, kot je bilo razkrito v skladu s točko (b)(vi) člena 10(1) Delegirane uredbe Komisije (EU) št. 153/2013 (3) s strani kvalificirane centralne nasprotne stranke, prek katere se za zadevne pogodbe ali posle opravi kliring.
            
         Kadar razkrito obdobje unovčenja vključuje dodatno obdobje za namene novacije pozicij na klirinškega člana, ki ni neplačnik, obdobje, ki ga morajo uporabiti institucije kot obdobje kritja za tveganje, za namene točke (b) prvega pododstavka izključuje navedeno dodatno obdobje.
   3.   Kadar zadevni niz pobotov vključuje posle, za katere ni bil opravljen kliring prek kvalificirane centralne nasprotne stranke, kot je opredeljena v točki 88 člena 4(1) Uredbe (EU) št. 575/2013, je obdobje kritja za tveganje, ki ga lahko uporabljajo institucije, najmanj deset delovnih dni.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 18. decembra 2014
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 176, 27.6.2013, str. 1.
   
      (2)  Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).
   
      (3)  Delegirana uredba Komisije (EU) št. 153/2013 z dne 19. decembra 2012 o dopolnitvi Uredbe (EU) št. 648/2012 Evropskega parlamenta in Sveta v zvezi z regulativnimi tehničnimi standardi glede zahtev za centralne nasprotne stranke (UL L 52, 23.2.2013, str. 41).